Kolding: Ingeniørvirksomheden Rambøll flyttet 50 medarbejdere fra sit kontor i Kolding til Dandy Business Park i Vejle, hvor virksomheden i forvejen lejer sig ind i Green Tech House og Business House.

- Vi er flyttet henover weekenden og er kommet på plads. Vi har lige spist vores første frokost i business-parken, og alt fungerer tilfredsstillende, fortæller Mogens Skov, direktør i Rambølls power generation-division.

I forbindelse med flytningen har Rambøll lukket sit kontor i Kolding og flyttet de omkring 50 medarbejdere til Vejle, så virksomheden nu har omkring 170 ansatte i Dandy Business Park. I forvejen havde virksomheden omkring 120 medarbejdere i erhvervsparken, hvor Rambøll, der har omkring 3000 ansatte i Danmark, holder til på øverste etage i Green Tech House.

- At vores kontorer i Trekantområdet nu er samlet på samme lokation betyder, at vi kan skabe et endnu stærkere og mere dynamisk, fagligt miljø. Dandy Business Park er derudover et Green Tech kontorkompleks med fokus på bæredygtighed, hvilket understøtter Rambølls overordnede ambitioner og fundament, og stemmer overens med vores bæredygtigheds-strategi. Vi ser frem til at få etableret os yderligere i Vejle, lyder det fra Mogens Skov.